पाएं अपने शहर की ताज़ा ख़बरें और फ्री ई-पेपरडाउनलोड करें
इंदौर। गली, मोहल्ले और कॉलोनियों में रहवासियों की मांग पर विधायकों ने ट्यूबवेल तो खुदवा दिए, लेकिन चालू नहीं हो पा रहे। इनमें मोटर और मीटर एक में भी नहीं लगा। बिजली बिल भरने को लेकर स्थिति साफ नहीं हुई। हालांकि महापौर ने विधायक को आश्वासन दे रखा है कि बिल निगम चुकाएगा, लेकिन हो कुछ भी नहीं रहा। गर्मी बीतने को है, एक भी नया बोरिंग चालू नहीं हो पाया। नगर निगम ने हाल ही में 80 ऐसे सरकारी बोरिंग पकड़े थे, जो निजी उपयोग में आ रहे थे, लेकिन बिल निगम चुका रहा था।
कहां-कितने बोरिंग इंतजार में
विधायक सुदर्शन गुप्ता के क्षेत्र में करीब 150 बोरिंग किए जा चुके हैं। हालांकि अधिकांश बोरिंग बस्तियों में हैं। नर्मदा पानी की सप्लाई नहीं होने से इतने बोरिंग कराना पड़े। विधायक के मुताबिक निगम को बोरिंग में मशीन डालने, मीटर लगाने के लिए सूची सौंप दी है। महापौर कृष्णमुरारी मोघे ने आश्वस्त किया है कि किराया निगम भरेगा। हालांकि एक भी नया बोरिंग अभी चालू नहीं हुआ।
इंदौर-2 यानी विधायक रमेश मेंंदोला के यहां 60 से ज्यादा बोरिंग कतार में हैं। 14 वार्डों में औसत चार बोरिंग इसी साल किए गए हैं। भरपूर पानी भी है। विधायक ने भी जल यंत्रालय में पत्र भेजकर मीटर, मोटर लगाने की गुहार की है।
विधायक अश्विन जोशी के क्षेत्र क्रमांक 3 में 27 बोरिंग किए गए।
बस्ती से लेकर संभ्रांत कॉलोनियों तक में रहवासियों को सरकारी पानी का इंतजार है। विधायक ने महापौर पर क्षेत्र की उपेक्षा करने का आरोप तक लगाया है। हर बोरिंग की लोकेशन और लोगों की जरूरत तक निगम को बता दी है। विधायक मालिनी गौड़ के मुताबिक 10 नए बोरिंग कराए जाना है। महापौर ने आश्वस्त तो किया है कि मोटर और बिल निगम भरेगा।
जिला योजना समिति में यह तय हुआ
नगर निगम ने तय किया था कि अब जितने भी नए बोरिंग होंगे उनका बिजली बिल वहां का रहवासी संघ भरेगा। जहां संघ नहीं होगा, वहां सोसायटी बनाकर बोरिंग का संचालन किया जाएगा। विधायक जोशी ने जिला योजना समिति में इस मुद्दे को रखा। अन्य नेताओं ने भी समर्थन किया। जियोस के बाद धरने पर बैठ गए। इसके बाद महापौर ने घोषणा की थी कि निगम नए बोरिंग का बिल भरेगा।
जहां किल्लत, वहां हम देंगे बिल
महापौर ने कहा है कि जहां जलसंकट है और नर्मदा नहीं है, वहां बिल निगम भरेगा। जहां नर्मदा है और पुराने बोरिंग चल रहे हैं, वहां का बिल रहवासियों को देना होगा। जियोस बैठक में भी यही तय हुआ था।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva awa_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn